Foto: captură RTV

Liderul PSD Liviu Dragnea a deplâns, duminică seara, la România TV „fenomenul de fake news”. „Știrile false sunt din ce în ce mai promovate decât știrile adevărate”, a spus Dragnea, amintind că o „știre falsă” care s-a „rostogolit” în ultimele zile spune că Guvernul va limita gratuitatea la transportul cu trenul acordat studenților.

„Nu există niciun fel de intenție ca în Parlament să modificăm așa ceva. Dacă studenții învață la Cluj și vor să vină la București să protesteze împotriva Guvernului au această gratuitate”, a spus Liviu Dragnea.

Îți recomandăm Mai mulți IT-ști din Sibiu vor să realizeze un program pentru blocarea știrilor false pe Facebook

Amintim că amendamentul legat de limitarea gratuității a fost propus de un pesedist: Eugen Teodorovici și de un liberal: Florin Cîțu.

Comisia de buget-finanţe a Senatului a dat, marţi, aviz favorabil, cu amendamente, proiectului de Lege de aprobare a OUG 2/2017 care prevede că studenţii beneficiază de gratuitate la călătoriile cu trenurile companiei CFR. Unul dintre amendamentele admise a fost cel al lui Florin Cîţu (PNL) şi Eugen Teodorovici (PSD) prin care gratuitatea era restrânsă doar la călătoriile pe care un student le face între localitatea de domiciliu şi cea în care studiază.

Un alt amendament, propus de Eugen Tedorovici şi Ştefan Mihu (PSD), stipulează că de acelaşi tratament preferenţial vor beneficia şi elevii de liceu.

Declarația lui Liviu Dragnea despre „fenomenul de fake news” a fost făcută la televiziunea care descria protestele de stradă drept „o lovitură de stat”. De asemenea, moderatoarea emisiunii, Denisa Pascu, este cea care anunțase pe post „informația” că „s-au dat 30 de lei de câine și 50 de lei de copil” celor care au ieșit în stradă.



